Udyret fra Yuma

Udyret fra Yuma er en norsk roman, utgitt som bok nummer 8 i den 83 bind store serien om western-helten og US-marshalen Morgan Kane. Boka ble lansert i 1967, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr 323, kostet tre kroner og var en nokså tradisjonell Kane-historie, typisk for bøkene i første del av serien. 
I Udyret fra Yuma møter leserne og Kane kvinnene Peggy Crain, Elaine Ridgeway og Sue Winter, samt revolvermannen Milo Gutherie og skurken Roy Zarko. Kane ligger med to av de tre førstnevnte, dreper de to sistnevnte. Boka handler om Kanes tredje oppdrag som U.S. Marshall. 
Belastningen fra den forrige boka Pistoléro tærer på den noenogtredve år gamle Kane. I begynnelsen av Udyret fra Yuma er han nedkjørt, på fylla. Kane må hentes «hjem» til Fort Leavenworth, til avrusing og rehabilitering (behandlingen var rask den gang) før han igjen kan sendes ut på marshal-oppdrag: Roy Zarko har rømt fra statsfengselet i Yuma, er på hevntokt, er livsfarlig - og det blir opp til Kane å stoppe udyret.


== Mottagelsen av boka ==
Udyret fra Yuma kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an et par-tre år senere måtte Udyret fra Yuma trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst seks opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og suksessen var ikke begrenset til Norge. Etter hvert kom Udyret fra Yuma på mange språk: I Sverige ble den gitt ut i 1971 på B. Wahlströms Bokförlag under tittelen Hämnarens natt og i England samme året på Corgi Books som The monster from Yuma. I 1972 kom den i Danmark  på Winther som Udyret fra Yuma, i Finland på Otava i 1973 som Yuman hirviö, i Frankrike i 1979 på Librairie des Champs-Elysées som Le Monstre de Yuma  og i Nederland i 1983 på Aktie-Pockets som Het monster van Yuma. Island fikk sin utgave: Ófreskjan frá Yuma.


== Senere utgivelser ==
Da Bladkompaniet i 1991 ga ut serien på nytt besluttet man å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Udyret fra Yuma i et dobbeltbind, i bok nr 4, sammen med Pistoléro. Da Bladkompaniet/Schibstedforlagene i årene 2002–2008 gjenutga bøkene i dobbet-pocket kom Udyret fra Yuma i 2003 som bok 22 i bind 21–22. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Udyret fra Yuma i 2011 som bok nr 26, en utgivelse som året etter ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 26 i serien er også beholdt i senere utgivelser, som i Cappelen Damms lydbokversjon fra 2020, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 94–95.